題折樞密保真草堂
作者：汪藻
朝代：宋

paragraphs: 軒冕有何樂，書生分尤慳。
都盧百年中，強半墮險艱。
能著屐幾兩，恨無茅三間。
儻非身世忘，那得方寸閑。
不見葆真老，功成鬂毛斑。
飄然日邊來，復作晝掩關。
所至書滿屋，鉛黄不停刪。
開窗尋丈餘，要看湘南山。
夕待明月至，朝期白雲還。
醉吟如樂天，但少素與蠻。
嗟哉道脩阻，無由結朱顔。
惟應夢見之，千里同躋攀。